钦定古今图书集成/明伦汇编/氏族典/第203卷 > 高沐
## 钦定古今图书集成/明伦汇编/氏族典/第203卷 > 高沐

按《唐书高沐传》：“沐，渤海人。父冯，事宣武李灵耀。灵耀
反，冯密遣人奏贼纤悉有诏，拜曹州刺史。会李正己
盗有曹、濮，冯不能自通朝廷，死官下。沐贞元中擢进
士第，以家托郓，故李师古辟署判官。师道叛，沐率其
僚郭昈、郭航、李公度，引古今成败，前后镌说，不能入。
师道所厚吏李文会、林英等乘间诉曰：‘比悉心忧公
家事，而为沐等所疾，公奈何举十二州地，成沐辈千
载名乎’？”由是疏斥沐，令守濮州。沐上书，盛夸山东煮
海之饶，得其地可以富国，师道谋皆露。后英奏事京
师，胁邸史言沐以诚款结天子，师道怒，诛沐。又有崔
承宠、杨偕、陈佑、崔清，皆抗节忤贼，李文会指为沐党，
皆被囚。元和十四年，赠沐吏部尚书。航，莱州人，以气
闻。师道署右职，与昈世居齐。初，昈举进士，权德舆将
取之，闻其家贼中，乃罢，遂为贼聘。二人卒能以忠显。